b'\n_START_ARTICLE_\nInuksuk\n_START_PARAGRAPH_\nInuksuk (inuitiksi monikossa inuksuit) on nimitys Pohjois-Amerikan pohjoisosien ja Gr\xc3\xb6nlannin kansojen rakentamille kivir\xc3\xb6ykki\xc3\xb6ille. Alun perin inuksukeilla oli monia eri tarkoituksia ja sittemmin niist\xc3\xa4 on tullut my\xc3\xb6s yksi pohjoisten kansojen symboleista._NEWLINE_Pohjois-Amerikan pohjoisosien kansat ovat rakentaneet inuksukeja jo esihistorialliselta ajalta l\xc3\xa4htien. Esimerkiksi Baffininsaarella joitakin inusukeja on rakennettu 2\xc2\xa0400- tai 1\xc2\xa0800-luvuille ennen ajanlaskun alkua ajoitettujen arkeologisten paikkojen yhteyteen. Niit\xc3\xa4 rakennuttivat inuitit, inupiatit, kalaalliittit ja yupikit. _NEWLINE_Inuksukeja rakennettiin esimerkiksi osoittamaan mets\xc3\xa4stys- ja kalastusalueita, karibulaumojen sijaintia tai leiripaikkoja. Inuksukin yhteyteen saatettiin tehd\xc3\xa4 my\xc3\xb6s esimerkiksi ruoka- tai esinek\xc3\xa4tk\xc3\xb6. Joihinkin inuksukeihin on liitetty my\xc3\xb6s uskonnollisia piirteit\xc3\xa4 ja palvontaa. Muodoltaan ne ovat yksinkertaisimmillaan vain kivikasoja, hieman kuten Suomessa merenkulkijoille rakennetut kummelit. Inusukien muoto riippuu huomattavasti l\xc3\xa4hialueella saatavilla olevista kokoavittavissa olevista kivist\xc3\xa4._NEWLINE_Inuksukin omaksi tyylikseen erotetaan kuitenkiin niin sanotusti ihmisten muotoinen inuksuk, joilla on my\xc3\xb6s oma erillinen nimens\xc3\xa4 inunnguaq, vaikkakin jo sana inuksuk tarkoittaa suomeksi ihmisen n\xc3\xa4k\xc3\xb6ist\xc3\xa4. _NEWLINE_Inuksukista on tullut nykyisin Amerikan pohjoisten alueiden kansojen symboli. Inuksuk esiintyy esimerkiksi Nunavutin ja Nunatsiavutin lipuissa. Vancouverin talviolympialaisten tunnus 2010 oli inunnguaq. Monet inuitit yhdist\xc3\xa4v\xc3\xa4t kivikasat esi-isiins\xc3\xa4 ja niit\xc3\xa4 mainitaan esimerkiksi matkalauluissa (aya-yait).'